**Akka Mahadevi** ( en kanarés: ಅಕ್ಕ ಮಹಾದೇವಿ), nada en Udutadi no século XII, foi unha poetas da literatura kanaresa e unha destacada mística da corrente lingayat hinduísta. O termo *Akka* ("Irmá máis vella") é un título honorífico, que lle deron grandes santos lingayta como Basavanna, Siddharama e Allamaprabhu. No seo da literatura kanaresa e na historia de Karnataka está considerada unha muller digna de exemplo e no seo do hinduísmo goza da consideración de santa.

Un *murti* de Akka Mahadevi nun templo da súa localidade natal

Traxectoria
-----------

Akka Mahadevi naceu na localidade de Udutadi, preto Shivamogga no actual estado indio de Karnataka no século XII. Pouco é o que se sabe de certo sobre da súa vida, aínda que hai numerosas tradicións populares e haxiografías mitolóxicas, e tamén hai referencias persoais nos seus versos, e así hai constancia que deixou o seu lugar de nacemento e familia para seguir a Shiva. A tradición faina filla dunha parella, Nirmalshetti e Sumati, devota de Shiva. Outras crenzas populares como que rexeitou casar co rei xainista Kaushika para cumprir as demandas da devoción cara á divindade son ambiguas e non son concluíntes. Nun dos seus *vacana* establece tres condicións para casar o rei, e inclúe o control de elixir pasar o seu tempo na devoción ou en conversa con eruditos doutos na relixión en vez de co rei. O poeta medieval Harihara suxeriu na súa biografía que o seu matrimonio foi puramente nominal mentres outras tradicións afirman que non se aceptaron as súas condicións e non casou.

Segundo o relato tradicional de Harihara ao violar o rei Kaushika as condicións do matrimonio, Mahadevi deixou o palacio e renunciou a todas as súas posesións, incluíndo a roupa, para viaxar a Srisailam, o fogar do deus Shiva. Outras versións afirman que a súa marcha foi unha resposta ás ameazas do rei logo dela refugar a súa proposta. Quizais visitou a cidade de Kalyana, onde coñeceu a outros dous poetas e figuras prominentes do movemento lingayat, Allama e Basava e seica viaxou no cabo da súa vida ás montañas Srisailam, onde viviu como un asceta e, finalmente, morreu. Un *vacana* atribuído a Akka Mahadevi suxire que, ao chegarlle o final ao rei Kaushika visitouna alí na procura do seu seu perdón. Na iconografía hinduísta represéntase espida, só cuberta polo seu longo cabelo.

Obra
----

Está considerada unha das grandes santas místicas da India xunto con Andal e Mīrābāī. As súas obras, como moitas dos poetas do movemento bhakti, pódense rastrexar a través do uso da súa *ankita*, ou o nome polo que se dirixían á figura da súa devoción. Mahadevi emprega a forma *Chennamallikarjuna* para se referir ao deus Shiva que se pode traducir de diferentes xeitos, a tradución máis coñecida é a de A. K. Ramanujan, que o interpreta como "Señor, abrancazado coma o xasmín'. Unha traduciónn mais literal sería 'O fermoso Arjuna de Mallika', segundo Tharu e Lalita..

Pola súa *ankita* asígnanse arredor 350 poemas ou *vacanas* (poemas místicos en prosa) a Akka Mahadevi. Os seus son poemas cun fondo lirismo nos que con frecuencia utiliza a metáfora dun amor ilícito ou adúltero para describir a súa devoción á *Chennamallikarjuna* e procura de xeito activo unha relación persoal con Shiva, e toca temas como o abandono, o amor carnal e a separación. As súas composición, directas e francas, son poéticas sen ser poesía e son espirituais sen ser relixiosas; descríbense como a personifiación dunha ilexitimidade radical que reexamina o papel das mulleres como actores con iniciativa e vontade propia que colidían coas institucións sociais e mais as tradicións establecidas. Ás veces, emprega fortes imaxes sexuais para representar a unión entre o devoto e o obxecto de devoción. As súas obras cambiaron a percepción da identidade sexual, así un vacana suxire que a creación, ou o poder do deus Shiva é masculino mentres que toda a creación, mesmo os homes, representan o feminino. Nalgunhas vacanas descríbese tanto feminina como masculino.

Como o conxunto dos poetas bhakti, as súas obras tocan sobre temas de alienación: tanto do mundo material como das expectativas sociais e costumes asociados ás mulleres. Vendo as relacións con homes mortais como insatisfatorios, Akka Mahadevi descríbeos como espiños que se agochan baixo lenes follas, indignos de confianza.

Ademais de *vacanas* escribiu algunhas cancións e dous breves escritos, *Mantrogopya* e en *Yogangatrividhi* narra, nunha linguaxe críptica, as diversas fases da iluminación espiritual.

Notas
-----

1. ↑  Hegde, Manjushree (xullo/setembro de 2014). "Hindu Saints: Akka Mahadevi's Complete Surrender". *Hinduism Today*. Arquivado dende o orixinal o 11 de novembro de 2020. Consultado o 25 de outubro de 2020.
2. ↑  G. Ramakrishna, N. Gayathri e Debiprasad Chattopadhyaya (1983). *An Encyclopaedia of South Indian Culture*. K.P. Bagchi. p. 9.
3. 1 2 3 4 5 6 7  Tharu, Susie J. e Lalita, Ke (1991). *Women Writing in India: 600 B.C. to the Early Twentieth Century*. Feminist Press at CUNY. pp. 78–79.
4. 1 2 3  Mudaliar, Chandra Y (1 de xaneiro de 1991). "Religious Experiences of Hindu Women: A Study of Akka Mahadevi". *Mystics Quarterly* **17** (3): 137–146.
5. 1 2 3  Ramaswamy, Vijaya (xaneiro de 1992). "Rebels — Conformists? Women Saints in Medieval South India". *Anthropos* **87** (1/3): 133–146. JSTOR 40462578.
6. ↑  Michael, R. Blake (xaneiro de 1983). "Women of the Śūnyasaṃpādane: Housewives and Saints in Vīraśaivism". *Journal of the American Oriental Society* **103** (2): 361–368. JSTOR 601458. doi:10.2307/601458.
7. ↑  Constance Jones e James D. Ryan (2006). *Encyclopedia of Hinduism*. Facts On File. p. 22.
8. ↑  V. K. Subramanian (2006). *101 Mystics of India*. Abhinav. p. 73.
9. ↑  Shivaprakash, H. S. (2017). "Foreword". En Vinaya Chaitanya. *Songs for Siva: Vacanas of Akka Mahadevi*. Harper Collins.
10. ↑  Ramaswamy, Vijaya (xaneiro de 1996). "Madness, Holiness, Poetry : The Vachanas Of Virasaivite Women". *Indian Literature* **39** (3 (173)): 147–155.
11. ↑  K. Ayyappa Paniker (1997). *Medieval Indian Literature: An Antology* **I**. Sahitia Akademi. p. 178.

|  |  |
| --- | --- |
| Control de autoridades | 
* Wd: Q3518406
* WorldCat
* VIAF: 279981429
* BIBSYS: 5085352
* BNF: 11888257s
* GND: 120641186
* ISNI: 0000 0003 8713 4871
* LCCN: n85818687
* MusicBrainz: ID
* NTA: 304724114
* SUDOC: 026679809

 |